ওসামা বিন লাদেনের পরে কি এবার আইএস প্রধান আল বাগদাদি? বিভিন্ন সূত্রের থেকে পাওয়া খবর সত্যি হলে, গত রবিবার মার্কিন সেনার বিমানবাহিনীর নেতৃত্বাধীন বাহিনীর বিমান হানায় বাগদাদের কাছে মৃত্যু হয়েছে আইএস প্রধান আবু বকর আল বাগদাদির।
আইএস অনুমোদিত সংবাদসংস্থাকে উদ্বৃত করে ইরানের রাষ্ট্রীয় সংবাদমাধ্যম এবং তুরস্কের সরকারপন্থী একটি দৈনিকে এই খবর প্রকাশিত হওয়ায় আইএস প্রধানের মৃত্যুর সম্ভাবনা আরও জোরালো হয়েছে। খবর অনুযায়ী, রবিবার উত্তর সিরিয়ায় আইএসের শক্তঘাঁটি রাকা এলাকায় বিমানহানায় মৃত্যু হয়েছে বাগদাদির।
এই খবর সত্যি হলে গোটা পৃথিবীত ক্রমশ ত্রাস হয়ে ওঠা আইএস জঙ্গি গোষ্ঠী বড়সড় ধাক্কা খাবে। শুধু তাই নয়, গত রবিবার আমেরিকার অরল্যান্ডোয় সমকামী নাইট ক্লাবে হামলার দায়ও আইএস জঙ্গিগোষ্ঠী নিয়েছিল। তার দু’দিনের মধ্যেই বাগদাদিকে হত্যার খবর সত্যি হলে নিঃসন্দেহে তা সিরিয়ায় লড়াই চালানো আমেরিকা-সহ অন্যান্য দেশগুলির কাছে তা বড়সড় সাফল্য।